钦定古今图书集成/理学汇编/经籍典/第084卷 > 王申子周易辑说 > 《问拟诸物象》
## 钦定古今图书集成/理学汇编/经籍典/第084卷 > 王申子周易辑说 > 《问拟诸物象》

或问曰：“圣人有以见天下之赜，拟其形容，象其物宜，
是故谓之象。然《干》行健，故为马，胡为坤亦为牝马？《震》
《坎》之于马也，亦为美脊，为善鸣？《大畜》有《干》，而爻称马，
宜也。《屯》《贲》《睽》《涣》《明夷》《中孚》卦无干，而爻亦称马。《坤》顺
从，故为牛，胡为离亦畜牝牛？《大畜》《无妄》《遁》《革》卦无《坤》，
而爻亦称牛？《兑》为羊，外柔而内刚也。《夬》《归妹》有《兑》，而”
爻称羊，宜也。《大壮》无兑，而三五上亦皆称羊，坎为豕，
刚躁藏于内也。《睽》《大畜》无坎，而爻辞亦称豕如；旅如
《鼎》卦有离，而爻称雉如。《中孚》卦有巽，而爻称翰音，宜
也。胡为《干》称龙，而震亦称龙，将使学者何所执以为
依据邪？曰：昔亦尝疑之，及观王辅嗣《略例》，然后釐然
有当于心。其辞曰：“爻苟合顺，何必坤”乃为牛？义苟应
健，何必干乃为马？而或者定马于干，案文责卦，“有马
无干”，则伪说滋蔓，难可纪矣。互体不足，遂及卦变。变
又不足，推致五行。一失其原，巧愈弥甚。纵复或《值》，而
义无所取，盖存象忘意之由也。忘象以求其意，义斯
见矣。